A Bartolomeo Fronteddu

O Fronteddu, sa tua fama ’ona
ti cherian sos viles imbruttare
e inveces t’han postu una corona

De martire e d’eroe tott’in pare.
Ma pro esser cumpletos in sa vida,
bisognat s’ingiustizia a provare,

Comente in domo mia l’hapo ida
cun disastrosas furias intrare.
Ma s’anima a s’attaccu fit ischida:

Che bonu marineri in altu mare
e derettu e seguru so istadu
in cussu burrascosu navigare.

Sos viles m’han d’accusas carrigadu,
ma però s’innocenzia ch’haia
hat tottus sos nemigos atterradu.

S’umile e decorosa domo mia
fit fascada a nieddu de dolore
e deo pius non fia su chi fia.

Deo de libertade cantadore,
in cazza de procalvos e murones
fia privu de àera e d’onore

Da unu tristu numeru signadu
de Nuoro e de Casteddu in sas presones.
Liberu e gloriosu so torradu,

Ma sas penas, sas tribulaziones
su coro de tristesa m’han veladu.
Cando sa pena mia hapo finidu

Tue, caru Fronteddu, has cuminzadu
a esser d’ingiustizia sighidu.
Tue comente ’e deo has triunfadu.

Ma chie pagat su tempus perdidu,
chie sanat su coro piagadu,
in su trist’ispettare cunsumidu?

Custu sempere m’hapo dimandadu.